AARHUS: Da Transport,- Bygnings- og Boligministeriet fredag offentliggjorde Ghettolisten 2017 var der tre århusianske ghettoområder blandt listens i alt 22 ghettoer.

Gellerupparken/Toveshøj, Bispehaven. Samt Skovgårdsparken.

Den er en afdeling under Brabrand Boligforening, og da Skovgårdsparken sidste år kom på ghettolisten for første gang, var det til stor undren for boligforeningens direktør, Keld Laursen.

- Det er endnu mere uforståeligt, at Skovgårdsparken også er med i år, siger Keld Laursen.

Aarhus Kommune har nemlig sin egen opgørelse over, hvordan byens udsatte boligområder har det.

Kategoriseringsmodel 2017 hedder listen.

Den omfatter 38 boligområder. Og hvad angår Gellerupparken, Toveshøj og Bispehaven, så er Boligministeriet og Aarhus Kommune helt enige.

Kommunens kategoriseringsmodel peger nemlig på Gellerupparken, Toveshøj og Bispehaven som de tre mest udsatte boligområder i Aarhus Kommune.